Fl-okkażjoni ta' Jum il-Ġustizzja Kriminali Internazzjonali, l-UE tafferma mill-ġdid l-impenn tagħha fil-ġlieda kontra l-impunità għall-aktar reati serji u għall-ksur tal-liġi umanitarja internazzjonali. Il-ġustizzja kriminali internazzjonali mhux biss hija deterrent b'saħħtu kontra abbużi futuri tal-liġi umanitarja u tad-drittijiet tal-bniedem internazzjonali, iżda hija, fuq kollox, strumentali fil-kisba ta' responsabbiltà u paċi sostenibbli. L-inġustizzja u l-impunità urew fil-passat li huma l-ostakoli ewlenin ta' fejqan ta' feriti profondi f'soċjetajiet ikkawżati mill-aktar reati serji u jistgħu joħolqu ambjent fertili għal rikorrenza ta' kunflitt. Il-ġustizzja kriminali internazzjonali mhux biss tikkontribwixxi biex tintemm l-impunità iżda wkoll biex jitrawmu l-fiduċja u r-rikonċiljazzjoni usa' tas-soċjetà. Il-ġustizzja kriminali internazzjonali tibqa' essenzjali fl-għoti ta' rikonoxximent u rimedju lill-vittmi. Il-mekkaniżmi tal-ġustizzja internazzjonali jġibu miżura ta' ġustizzja għal eluf ta' tfal, nisa u rġiel, li kienu vittmi ta' reati serji. Is-17 ta' Lulju 2018 huwa jum seminali għall-ġustizzja kriminali internazzjonali, hekk kif qed niċċelebraw l-20 anniversarju tal-adozzjoni tal-Istatut ta' Ruma tal-Qorti Kriminali Internazzjonali (QKI) u l-attivazzjoni tal-ġuriżdizzjoni tal-Qorti fuq id-delitt ta' aggressjoni. Il-preambolu tal-Istatut ta' Ruma jistipula li "l-aktar reati serji ta' tħassib għall-komunità internazzjonali b'mod ġenerali ma jistgħux ma jiġux puniti". Dan huwa prinċipju ċentrali għall-UE. Jenħtieġ li l-awturi ta' atroċitajiet jitressqu quddiem il-ġustizzja u jinżammu responsabbli. Biex titfakkar din l-okkażjoni storika u jiġi kkonfermat mill-ġdid l-appoġġ sħiħ tal-Unjoni Ewropea lill-QKI u l-impenn tagħha li ġġedded l-isforzi tagħha biex tippromwovi l-universalità u tippreżerva l-integrità tal-Istatut ta' Ruma, il-Kunsill illum jadotta l-konklużjonijiet dwar il-Qorti Kriminali Internazzjonali. L-Unjoni Ewropea se tkompli tappoġġa l-promozzjoni tal-ġustizzja kriminali internazzjonali permezz ta' taħlita ta' għodod ta' politika u ta' assistenza finanzjarja. Mill-2000 'l hawn, l-UE kkontribwixxiet aktar minn EUR 40 miljun biex tappoġġa l-QKI, permezz ta' finanzjament dirett għal attivitajiet ta' sensibilizzazzjoni tal-QKI, kampanji globali tas-soċjetà ċivili, proġetti li jippromwovu r-ratifika tal-Istatut ta' Ruma, kif ukoll permezz ta' programmi mmirati lejn it-titjib tas-sistemi ġudizzjarji nazzjonali permezz ta' taħriġ u bini ta' kapaċità. L-Unjoni Ewropea ssellem lil dawk kollha li jaħdmu sabiex jippromwovu l-ġustizzja kriminali internazzjonali u li jipproteġu d-drittijiet tal-vittmi. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-dikjarazzjoni. * - L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni. Aqra wkoll il-Konklużjonijiet tal-Kunsill dwar il-Qorti Kriminali Internazzjonali fl-okkażjoni tal-20 anniversarju tal-adozzjoni tal-Istatut ta' Ruma